โมนาโก ประเทศที่มี ที่ดินแพงสุดในโลก
ลงทุนแมนเคยมาเล่าให้ฟังแล้วว่า ที่ดินที่ราคาแพงสุดในประเทศไทยอยู่บริเวณซอยหลังสวน ใกล้กับสถานีรถไฟฟ้า BTS ชิดลม โดยมีราคาตารางวาละ 3 ล้านบาท แต่ถ้าถามว่าที่ดินที่มีราคาแพงที่สุดในโลกอยู่ที่ไหน? หลายคนอาจจะยังนึกไม่ออก เพราะที่ดินนี้อยู่ในประเทศที่เล็กที่สุดเป็นอันดับสองของโลกที่ชื่อว่าโมนาโก แล้วทำไมที่ดินที่นี่ถึงแพงที่สุดในโลก ลงทุนแมนจะมาเล่าให้ฟัง
23 ก.ย. 2561

โมนาโก ประเทศที่มี ที่ดินแพงสุดในโลก / โดย ลงทุนแมน
ลงทุนแมนเคยมาเล่าให้ฟังแล้วว่า
ที่ดินที่ราคาแพงสุดในประเทศไทยอยู่บริเวณซอยหลังสวน
ใกล้กับสถานีรถไฟฟ้า BTS ชิดลม โดยมีราคาตารางวาละ 3 ล้านบาท
แต่ถ้าถามว่าที่ดินที่มีราคาแพงที่สุดในโลกอยู่ที่ไหน?
หลายคนอาจจะยังนึกไม่ออก
เพราะที่ดินนี้อยู่ในประเทศที่เล็กที่สุดเป็นอันดับสองของโลกที่ชื่อว่าโมนาโก
แล้วทำไมที่ดินที่นี่ถึงแพงที่สุดในโลก
ลงทุนแมนจะมาเล่าให้ฟัง
ประเทศโมนาโกเป็นประเทศที่อยู่ในแถบยุโรปตะวันตก ตั้งอยู่บริเวณตอนใต้ของประเทศฝรั่งเศส โดยมีพื้นที่ติดกับทะเลเมดิเตอร์เรเนียน
นอกจากนี้ ยังเป็นประเทศที่มีรายได้เฉลี่ยต่อหัว (GDP per capita) สูงที่สุดเป็นลำดับ 3 ของโลก โดยอยู่ที่ประมาณ 3.8 ล้านบาทต่อคนต่อปี
ประเทศโมนาโกนั้นมีพื้นที่เพียง 2.02 ตารางกิโลเมตร ขณะที่ในปี 2017 มีจำนวนประชากร 38,695 คน หมายความว่า ประเทศนี้มีความหนาแน่นของประชากรเท่ากับ 19,156 คนต่อตารางกิโลเมตร
ทำให้ประเทศโมนาโกกลายเป็นประเทศที่มีประชากรหนาแน่นที่สุดในโลกลำดับที่ 2 ของโลก
แล้วถ้าลองเทียบกับประเทศไทยเรา..
ประเทศไทยนั้นมีพื้นที่เพียง 513,120 ตารางกิโลเมตร ในปี 2017 มีจำนวนประชากร 66.1 ล้านคน
หมายความว่า จะมีความหนาแน่นของประชากรเท่ากับ 129 คนต่อตารางกิโลเมตร
แล้วประเทศโมนาโกมีวิธีแก้ไขปัญหาความหนาแน่นของประชากรอย่างไร
รัฐบาลของโมนาโก มีแผนที่จะเพิ่มที่ดินโดยใช้เทคนิคการถมทะเล (land reclamation)
อย่างไรก็ตาม แม้พื้นที่ดินจะเพิ่มมากขึ้น แต่ประเทศโมนาโกกลับเป็นประเทศที่มีที่ดินที่แพงที่สุดในโลก โดยการจัดลำดับที่ดินที่แพงที่สุดในโลกของ World Atlas นั้น 5 ลำดับแรกคือ
โมนาโก ที่ดินมีตารางวาละ 8.3 ล้านบาท
ฮ่องกง ที่ดินมีตารางวาละ 6.0 ล้านบาท
นิวยอร์ก, สหรัฐอเมริกา ที่ดินมีตารางวาละ 5.3 ล้านบาท
ลอนดอน, อังกฤษ ที่ดินมีตารางวาละ 4.7 ล้านบาท
เจนีวา, สวิตเซอร์แลนด์ ที่ดินมีตารางวาละ 3.2 ล้านบาท
จะเห็นว่าที่ดินในประเทศโมนาโกนั้นมีราคาแพงเกือบๆ 3 เท่าของที่ดินที่แพงที่สุดในประเทศไทยเลยทีเดียว
หลายคนคงอยากรู้ว่า นอกจากที่ดินที่มีจำกัดของประเทศโมนาโกแล้วนั้น มีเหตุผลอะไรอีกที่ทำให้ประเทศนี้มีที่ดินแพงที่สุดในโลก
คำตอบคือ การที่ประเทศโมนาโกมีพื้นที่บางส่วนติดกับชายหาดของทะเลเมดิเตอร์เรเนียน ทำให้มีวิวทิวทัศน์ที่สวยงาม ขณะที่ภูมิอากาศเหมาะสม ซึ่งมีอุณหภูมิเฉลี่ยทั้งปีที่ 18 องศาเซลเซียส
รวมไปถึงการเป็นประเทศที่มีอัตราการเกิดอาชญากรรมต่ำมากที่สุดแห่งหนึ่งในโลก นักธุรกิจหลายรายจึงนิยมมาซื้ออสังหาริมทรัพย์เพื่อพักผ่อนหรือมาอยู่อาศัยในประเทศนี้เพิ่มมากขึ้น
ที่น่าสนใจคือ รัฐบาลไม่มีรายได้จากการจัดเก็บภาษีเงินได้บุคคลธรรมดา แต่ภาครัฐก็มีรายได้มาจากธุรกิจกาสิโนซึ่งเป็นธุรกิจผูกขาดของรัฐ และรายได้จากการขายสินค้าหลายประเภทเข้ามาชดเชย
ยังไม่รวมรายได้จากการท่องเที่ยวและการจัดการแข่งขันกีฬารายการใหญ่ๆ เช่น การแข่งขันรถสูตรหนึ่ง โมนาโก กรังด์ปรีซ์ การแข่งขันมอนติคาร์โล แรลลี่ รวมไปถึงการที่มีสโมสรฟุตบอลโมนาโก ซึ่งเป็นสโมสรชั้นนำแห่งหนึ่งในยุโรป ซึ่งสิ่งเหล่านี้ทำให้มีนักท่องเที่ยวเข้ามาในประเทศจนสร้างรายได้เข้าประเทศในแต่ละปีอย่างมหาศาล
ปิดท้ายด้วยข้อมูลที่น่าสนใจ
ทุกๆ 1 ใน 3 คนของประชากรในประเทศโมนาโกนั้นเป็น Millionaire หรือคนที่มีทรัพย์สินมากกว่า 1 ล้านดอลลาร์สหรัฐ เทียบเป็นเงินไทย 33 ล้านบาท จึงเป็นการเพิ่มกำลังซื้อให้กับประเทศมากขึ้นอีก
พอเรื่องเป็นแบบนี้ ก็ดูเหมือนว่าราคาที่ดินและอสังหาริมทรัพย์ของที่นี่คงจะแพงติดลำดับโลกไปอีกนานเลยทีเดียว..
----------------------
ครั้งแรกของประเทศไทย กับแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-6.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-